Document ID: 31999R0423

31999R0423
L 052/2
SLUŽBENI LIST EUROPSKE UNIJE
22.02.1999.
UREDBA VIJEĆA (EZ) br. 423/1999
od 22. veljače 1999.
o izmjeni Uredbe (EZ) br. 975/98 o apoenima i tehničkim specifikacijama kovanica eura namijenjenih za optjecaj
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 105.a stavak 2.,
uzimajući u obzir prijedlog Komisije (1),
uzimajući u obzir mišljenje Europske središnje banke (2),
u skladu s postupkom utvrđenim u članku 189.c Ugovora (3),
budući da članak 1. Uredbe (EZ) 975/98 (4) utvrđuje tehničke specifikacije osam apoena koji su obuhvaćeni prvom serijom kovanica eura; budući da su ravnatelji kovnica na temelju te Uredbe sastavili detaljnije specifikacije potrebne za proizvodnju;
budući da je industrija prodajnih automata, nakon što je proučila te detaljne specifikacije, zatražila da se poveća težina kovanice od 50 centi kako bi se osiguralo jasnije razlikovanje te kovanice i smanjila opasnost od prijevara; budući da je Europska unija slijepih, nakon što je testirala uzorke iz prvih serija proizvodnje, prigovorila da nazupčanost ruba kovanica od 50 centa i 10 centa ne odgovara nazupčanosti uzoraka koji su dogovoreni tijekom konzultacija za donošenje Uredbe (EZ) br. 975/88; budući da se, s ciljem osiguranja prihvaćanja novog sustava od strane korisnika, čini poželjnim udovoljiti zahtjevima koje su izrazili industrija prodajnih automata i Europska unija slijepih; budući da je potrebno, kako bi se zadovoljili zahtjevi industrije prodajnih automata, povećati težinu kovanice od 50 centi sa 7 g na 7,8 g; budući da je, kako bi se udovoljilo zahtjevima Europske unije slijepih i ubuduće izbjegao rizik od nesporazuma, poželjno izmijeniti specifikacije za rub kovanice od 50 centi i kovanice od 10 centi s „grubo nazupčan” u „valovito nazupčan rub”, što bolje odražava oblik ruba koji je prvobitno dogovoren s Europskom unijom slijepih za ove dvije kovanice;
budući da je neophodno da se izmjena tehničkih specifikacija ograniči samo na težinu kovanica od 50 centi, te na rub kovanica od 10 centi i 50 centi, kako se ne bi ugrozili rokovi proizvodnje kovanica i uvođenje kovanica eura 1. siječnja 2002.,
DONIJELO JE OVU UREDBU:
Članak 1.
U članku 1. Uredbe (EZ) br. 975/98, tablica se mijenja kako slijedi:
(1)
Četvrti red koji se odnosi na kovanicu od 50 centi zamjenjuje se sljedećim:
(a)
u trećem stupcu broj „1,69” zamjenjuje se s „1,88”;
(b)
u četvrtom stupcu broj „7” zamjenjuje se s „7,8”;
(c)
u osmom stupcu riječi „grubo nazupčan” se zamjenjuju s „valovito nazupčan rub”.
2.
U šestom redu koji se odnosi na kovanicu od 10 centi, u osmom stupcu riječi „grubo nazupčan” se zamjenjuju s „valovito nazupčan rub”.
Članak 2.
Ova Uredba stupa na snagu 1. siječnja 1999.
Ova je Uredba u cijelosti obvezujuća i izravno se primjenjuje u svim državama članicama u skladu s Ugovorom, podložno članku 109.k stavku 1. i protokolima 11. i 12.
Sastavljeno u Luxembourgu 22. veljače 1999.

Labels: 7
2